Universis Christi fidelibus ad quos presentes littere pervenerint G[uillelmus] sancte Viennensis ecclesie divina miseratione archiepiscopus, frater G. eadem miseratione Aniciensis episcopus, Guichardus eadem miseratione episcopus Matisconensis, P[ontius] eadem miseratione Cabilonensis electus, salutem in Domino sempiternam. Noveritis quod cum reverendus pater Girardus, divina miseratione episcopus Eduensis, gerens administrationem archiepiscopatus Lugdunensis, ipsius sede vacante, apud Bellam Villam, Lugdunensis diocesis, sua auctoritate suffraganeos sedis Lugdunensis, pro relevatione Lugdunensis ecclesie, que a civibus Lugdunensibus miserabiliter patitur et opprimitur, multas violentias, dampna et graves injurias sustinendo, ad diem jovis post octabas beati Martini hyemalis convocasset, nobis predictis G[uillelmo] archiepiscopo Viennensi, et fratre G. Aniciensi episcopo, presentibus de mandato reverendi in Christo patris R. Albanensis episcopi, apostolice sedis legati, una cum predictis Girardo episcopo Eduensi, Guichardo, episcopo Matisconensi, et Pontio, Cabilonensi electo, G[uidone], episcopo Lingonensi, se litteratorie excusante super impotentia veniendi, et nobis insimul tractantibus, loco et die necnon diebus veneris et sabbati sequentibus continuatis supradictis, super relevatione et ordinatione dicte ecclesie Lugdunensis, satisfecit et processit dictus dominus episcopus Eduensis in temporalibus et spiritualibus super relevatione et ordinatione predictis, et super hiis que fecit et ordinavit nos habemus et tenemus pro pagatis. In cujus rei testimonium, nos predicti Guillelmus, Viennensis archiepiscopus, frater G. Aniciensis, Guichardus Matisconensis episcopi et Pontius Cabilonensis electus presentibus litteris sigilla nostra duximus apponenda. Datum IX kalendas decembris, anno Domini Mº CCº sexagesimo nono.